Náležitosti záverečnej práce 

1)	Zadanie témy ZP v súlade so študijným plánom študijného programu a harmonogramom akademického roku po vyjadrení súhlasu vedúceho pracoviska, kde sa uskutočňuje študijný program, sa zverejňuje prostredníctvom AIS. Zároveň sa zverejňuje spôsob a termíny prihlasovania študentov, pričom téma ZP môže byť zverejnená aj v cudzom jazyku.  

2)	Študent bakalárskeho a inžinierskeho štúdia sa prihlasuje na tému ZP u vedúceho ZP. Študent doktorandského štúdia si volí tému ZP pri podaní prihlášky na doktorandské štúdium. 

3)	Zadanie témy ZP je dokument, ktorým STU určuje študentovi študijné povinnosti v súvislosti s vypracovaním ZP. Zadanie ZP má spravidla nasledovnú štruktúru: 
a)	evidenčné číslo ZP 
b)	typ ZP (názov ZP podľa stupňa vysokoškolského vzdelávania) 
c)	názov ZP a ak sa použil podnázov ZP 
d)	meno, priezvisko a tituly študenta 
e)	meno, priezvisko a tituly vedúceho ZP  
f)	v prípade externého školiteľa meno a priezvisko a tituly konzultanta  
g)	školiace pracovisko 
h)	meno, priezvisko a tituly vedúceho školiaceho pracoviska
i)	špecifikáciu témy ZP 
j)	dátum zadania 
k)	dátum odovzdania 
l)	podpisy autora, vedúceho školiaceho pracoviska a garanta študijného programu 

4)	ZP má nasledovnú štruktúru: 
a)	úvodná časť
b)	hlavná časť
c)	v prípade potreby súčasťou ZP sú číslované prílohy

5)	Úvodná časť ZP má tieto časti: 
a)	obal 
b)	titulný list 
c)	zadanie ZP
d)	poďakovanie (nepovinné) 
e)	súhrn v štátnom jazyku 
f)	abstrakt v anglickom jazyku 
g)	obsah 
h)	zoznam príloh 
i)	zoznam symbolov, skratiek a značiek (v prípade potreby) 
j)	zoznam ilustrácií a zoznam tabuliek (nepovinné) 
k)	slovník (nepovinné) 

6)	Obal ZP obsahuje základné informácie o práci v štruktúre: 
a)	názov univerzity 
b)	názov fakulty, ktorej autor je študentov, ak je zapísaný na štúdium študijného programu uskutočňovaného na fakulte 
c)	názov ZP a ak sa použil podnázov ZP 
d)	typ ZP (názov ZP podľa stupňa vysokoškolského vzdelávania)
e)	meno, priezvisko a tituly autora ZP
f)	evidenčné číslo ZP
g)	rok vydania ZP 

7)	Titulný list ZP obsahuje úplné informácie o ZP v štruktúre: 
a)	názov univerzity 
b)	názov fakulty, ktorej je autor študentom, ak je zapísaný na štúdium študijného programu uskutočňovaného na fakulte 
c)	názov ZP a ak sa použil, podnázov ZP 
d)	typ ZP (názov ZP podľa stupňa vysokoškolského vzdelávania) 
e)	meno, priezvisko a tituly autora ZP  
f)	evidenčné číslo ZP 
g)	študijný program 
h)	názov študijného odboru 
i)	meno, priezvisko a tituly školiteľa 
j)	meno, priezvisko a tituly konzultanta, v prípade externého školiteľa 
k)	školiace pracovisko 
l)	miesto a rok vydania ZP 

8)	Súhrn obsahuje informáciu o cieľoch práce, jej stručnom obsahu a v závere sa charakterizuje splnenie zadania ZP, výsledky a význam celej práce. Súčasťou súhrnu je 3 - 5 kľúčových slov. Súhrn sa píše súvisle ako jeden odsek a jeho rozsah je spravidla 100 až 500 slov. 

9)	Abstrakt je preklad súhrnu do anglického jazyka. 

10)	Hlavnú časť ZP tvorí: 
a) úvod 
b) jadro 
c) záver 
d) resumé (povinné iba v prípade, ak je ZP vypracovaná v inom ako štátnom jazyku)
e) zoznam použitej literatúry podľa STN ISO 690:1998. Dokumentácia – Bibliografické odkazy – Obsah, forma a štruktúra 

11)	V úvode autor stručne a výstižne charakterizuje stav poznania alebo praxe v oblasti, ktorá je predmetom ZP a oboznamuje s významom riešenej problematiky. 

12)	Členenie jadra je spravidla nasledovné: 
a) súčasný stav riešenej problematiky doma i v zahraničí 
b) cieľ práce 
c) metodika práce a metódy skúmania 
d) výsledky práce 
e) diskusia 

13)	V časti Súčasný stav riešenej problematiky autor uvádza dostupné informácie a poznatky týkajúce sa danej témy. Zdrojom pre spracovanie sú aktuálne publikované práce domácich a zahraničných autorov.  

14)	Časť Cieľ práce jasne, výstižne a presne charakterizuje predmet riešenia. Súčasťou sú aj rozpracované čiastkové ciele, ktoré podmieňujú dosiahnutie cieľa hlavného. 

15)	Časť Metodika práce a metódy skúmania spravidla obsahuje: a) charakteristiku objektu skúmania b) pracovné postupy c) spôsob získavania údajov a ich zdroje d) použité metódy ich vyhodnotenia a interpretácie výsledkov 

16)	Výsledky (vlastné postoje alebo vlastné riešenie vecných problémov), ku ktorým autor dospel, sa musia logicky usporiadať a pri popisovaní sa musia dostatočne zhodnotiť. Zároveň sa komentujú všetky skutočnosti a poznatky v konfrontácii s výsledkami iných autorov. Ak je to vhodné, výsledky práce a diskusia môžu tvoriť samostatné časti ZP. 

17)	V závere je potrebné v stručnosti zhrnúť dosiahnuté výsledky vo vzťahu k stanoveným cieľom.

18)	Ak je ZP napísaná v cudzom jazyku, musí obsahovať resumé v slovenskom jazyku v rozsahu spravidla 10% rozsahu ZP.

19)	Zoznam použitej literatúry obsahuje úplný zoznam bibliografických odkazov. Rozsah tejto časti je daný množstvom použitých literárnych zdrojov, ktoré musia korešpondovať s citáciami použitými v texte. 

20)	V AIS je pripravená v textovom formáte šablóna obalu a titulného listu v textovom formáte na napísanie ZP v uvedenej štruktúre.